**Halikyrna** (m.kreik. Ἁλίκυρνα, myös *Halikarna*, Ἁλίκαρνα; lat. *Halicyrna*) oli antiikin aikainen kaupunki ja kaupunkivaltio (*polis*) Aitoliassa Kreikassa. Se sijaitsi nykyisen Mesolóngin kunnan alueella lähellä nykyisiä Ágios Thomásin ja Archaía Alíkarnan kyliä.

Maantiede
---------

Halikyrnan kaupunki sijaitsi Aitoliassa Kalydonin ja Pleuronin välissä jonkin verran sisämaahan rannikosta. Kalydon sijaitsi kaupungista noin 4,5 kilometriä itäkaakkoon ja Pleuron noin 7,5 kilometriä länsiluoteeseen. Halikyrnan arkeologinen alue sijaitsee koilliseen Ágios Thomásin kylästä ja lounaaseen Archaía Alíkarnan kylästä, heti A5-valtatien pohjoispuolella. Kaupungin akropoliina eli yläkaupunkina ja linnavuorena toimi kukkula, joka oli Arakynthos-vuoren viimeisiä ulokkeita. Kukkulan nykyinen nimi on Chília Spítia ("Tuhat taloa"). Alakaupunki levittäytyi kukkulalta tasangolle etelään ja lounaaseen päin. Halikyrnan kaupunkivaltion hallussa ollen alueen kooksi on arvioitu alle 100 neliökilometriä ja ehkä jopa alle 25 neliökilometriä.

Historia
--------

Halikyrnan kaupunki on ollut olemassa ainakin arkaaiselta roomalaiselle kaudelle. Paikalla on kuitenkin ollut asutusta jo viimeistään protogeometrisella kaudella. Halikyrnan vaiheista ei tiedetä antiikin lähteistä juuri mitään. Pseudo-Skylaks mainitsee sen kaupungiksi, kun taas Strabon kutsuu sitä ensimmäisellä vuosisadalla jaa. kyläksi. Toisaalta paikka vaikuttaa kukoistaneen 100-luvulla jaa. sillä se sijaitsi Patrain ja Nikopoliin välisellä tiellä.

Nykyinen Archaía Alíkarnan ("Antiikin Halikarna") kylä on ottanut nimensä antiikin aikaisesta kaupungista. Halikyrnan arkeologisia kaivauksia on suoritettu vuodesta 2011 lähtien.

Rakennukset ja löydökset
------------------------

Kaupungin paikalta on löydetty linnoitetun asutuksen jäänteitä. Muurit, joita on säilynyt vain huonosti, suojasivat kaupunkikukkulaa ja sulkivat sisäänsä ovaalinmuotoisen alueen. Kaupungin paikalla on myös joitakin rakennusten ja tukimuurien jäänteitä. Kaupungissa on ollut ruutuasemakaava, jossa itä-länsisuuntaisen pääkadun leveys oli noin 5,2 metriä. Sen kanssa ristesivät kapeammat, noin 4,5 metriä leveät kadut noin 32 metrin välein.

Ágios Thomásin kylästä on löydetty roomalaisen kylpylän jäänteet. Rakennus tuhoutui vuoden 551 maanjäristyksessä. Löytöihin lukeutuu myös hautoja, jotka ajoittuvat 700-luvulta eaa. hellenistiselle kaudelle.

Lähteet
-------

1. 1 2 3 4 5 6  Hansen, Mogens Herman & Nielsen, Thomas Heine: "146. Halikyrna", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1. (englanniksi)
2. 1 2  Smith, William: "Halicyrna", *Dictionary of Greek and Roman Geography*. Boston: Little, Brown and Company, 1854. Teoksen verkkoversio. (englanniksi)
3. ↑  Halikyrna *Pleiades*. Viitattu 4.10.2023. (englanniksi)
4. 1 2 3 4 5 6 7  Halikyrna (Aitolia) 5 Ag. Thomas - Αλίκυρνα *ToposText*. Viitattu 4.10.2023. (englanniksi)
5. 1 2  "55 B4 Halikyrna", *Barrington Atlas of the Greek and Roman World*. Princeton University Press, 2000. ISBN 978-0691031699. (englanniksi)
6. ↑  Pseudo-Skylaks: *Periplus* 35; Strabon: *Geografika* 10.2.21.
7. 1 2 3 4  Η υστεροκλασική-ελληνιστική Αλίκυρνα έρχεται στο φως *Αρχαιολογία & Τέχνες*. Viitattu 4.10.2023. (kreikaksi)
8. 1 2 3 4  Η Ιονία οδός (Mέρος Β’) *Αρχαιολογία & Τέχνες*. Viitattu 4.10.2023. (kreikaksi)
9. ↑  Η αρχαία Αλίκυρνα *520greeks*. Viitattu 4.10.2023. (kreikaksi)